Source: https://issuu.com/lendurcova/docs/smernica_o_slu_obn_ch_cest_ch_z__star__tur_
Timestamp: 2018-03-24 12:30:57+00:00

Document:
smernica by Lenka Durcova - issuu
ZŠ Stará Turá, Hurbanova 128/25
Smernica o služobných cestách a cestovných náhradách
Elena Medňanská zástupca zamestnancov pre BOZP
PaedDr. Katarína Mikulcová zástupkyňa riaditeľa školy
l. Účel a dôvod vydania predpisu S cieľom účinnej a jednotnej implementácie všeobecných podmienok stanovených zákonom č. 283/2002 Z. z. o cestovných náhradách v znení zákona č. 530/2004 Z. z. a 81/2005 Z. z. (ďalej len „zákon o cestovných náhradách“) a § 57 Zákonníka práce na konkrétne podmienky ZŠ Stará Turá sa vydáva táto smernica. Tento vnútorný organizačný predpis je súčasťou interného riadiaceho a kontrolného systému školy a slúži ako podpora na správne, úplné a preukázateľné zobrazenie príslušných skutočností pre účely účtovníctva. 2. Definícia pojmov a) Pracovná cesta – čas od nástupu zamestnanca na cestu na výkon práce do iného miesta ako je jeho pravidelné pracovisko vrátane výkonu práce na tomto mieste do skončenia tejto cesty. b) Pravidelné pracovisko – miesto výkonu práce dohodnuté v pracovnej zmluve alebo v dohodách o prácach vykonávaných mimo pracovného pomeru. Pre osobitnú kategóriu zamestnancov je pravidelným pracoviskom na účely tejto smernice miesto ich bydliska. c) Zamestnanec – zamestnancom sa rozumie zamestnanec školy s uzavretým pracovným pomerom. d) Zamestnávateľom sa pre účely tejto smernice rozumie ten zamestnávateľ, na ktorého sa vzťahujú ustanovenia § 7 až 10 Zákonníka práce, zákon 552/2003 Z. z. o výkone práce vo verejnom záujme. 3. Súvisiace predpisy a)zákon 283/2002 Z. z. o cestovných náhradách, v znení ďalších predpisov b)Zákonník práce, c)Zákon č. 552/2003 Z. z. o výkone práce vo verejnom záujme, d)zákon č. 595/2003 Z. z. o dani z príjmov (ďalej len „ZDP“), e)zákon č. 431/2002 Z. z. o účtovníctve v znení ďalších predpisov (ďalej len „zákon o účtovníctve“),
f)opatrenie MF SR č. 22 502/2002-92 uverejnené vo FS č. 17/2002, ktorým sa ustanovujú podrobnosti o postupoch účtovania a rámcovej účtovej osnove pre účtovné jednotky, ktoré nie sú založené alebo zriadené za účelom podnikania, g)opatrenie MF SR, ktorým sa ustanovujú základné sadzby stravného v inej ako slovenskej mene pri zahraničných pracovných cestách v aktuálnom znení, h)opatrenie MP SV a R o sumách stravného v aktuálnom znení, i)opatrenie MP SV a R o sumách základnej náhrady za používanie cestných motorových vozidiel pri pracovných cestách v aktuálnom znení.
VŠEOBECNÉ A OSOBITNÉ USTANOVENIA 1. Vyslanie a schvaľovanie pracovných ciest a)Zamestnávateľ môže zamestnanca vyslať na pracovnú cestu mimo obvodu obce pravidelného pracoviska alebo bydliska zamestnanca na nevyhnutne potrebné obdobie len s jeho súhlasom. To neplatí, ak vyslanie na pracovnú cestu nevyplýva priamo z povahy dohodnutého druhu práce alebo miesta výkonu práce alebo ak možnosť vyslania na pracovnú cestu je dohodnutá v pracovnej zmluve. Na pracovnej ceste zamestnanec vykonáva prácu podľa pokynov vedúceho zamestnanca, ktorý ho na pracovnú cestu vyslal. b)Na základe vymedzenia zodpovednosti a kompetencií riadiacich a vedúcich zamestnancov školy sú oprávnení v súlade s § 57 Zákonníka práce vyslať a schváliť vykonanie pracovnej cesty priami nadriadení zamestnancov. 2. Určenie podmienok pracovnej cesty a)Určenie podmienok pracovnej cesty sa realizuje prostredníctvom predloženia pozvánky, prihlášky, vyplnenia cestovného príkazu a správy zo služobnej cesty. Cestovný príkaz musí obsahovať všetky náležitosti účtovného dokladu podľa § 10 zákona o účtovníctve a údaje, ktoré vyplývajú zo zákona o cestovných náhradách. b)Príslušný vedúci, ktorý je oprávnený vyslať zamestnanca na pracovnú cestu, povinne určí:
– Miesto nástupu na pracovnú cestu. – Miesto výkonu práce na pracovnej ceste, ktoré musí byť minimálne v určení obce a organizačnej jednotky. – Čas trvania pracovnej cesty, pričom je potrebné určiť deň a hodinu nástupu na pracovnú cestu a deň, prípadne hodinu ukončenia pracovnej cesty. – Spôsob dopravy pri pracovnej ceste, pričom v súlade so zásadou hospodárnosti bude cesta preplatená podľa prostriedkov hromadnej prepravy. – Miesto skončenia pracovnej cesty. – Spôsob ubytovania, pričom zamestnanec, ktorý je oprávnený vyslať zamestnanca na pracovnú cestu, určí kategóriu ubytovania podľa charakteru pracovnej cesty. c)Príslušný vedúci, ktorý je oprávnený vyslať zamestnanca na pracovnú cestu, môže podľa vlastného uváženia určiť aj ďalšie podmienky pracovnej cesty. Ide napr. o spolucestujúce osoby, prácu nadčas a pod.
3. Zásady vyúčtovania pracovných ciest a)Zamestnanec je povinný do 10 pracovných dní po skončení pracovnej cesty predložiť doklady potrebné na vyúčtovanie pracovnej cesty. b) ZŠ je povinná do 10 pracovných dní odo dňa predloženia písomných dokladov vykonať vyúčtovanie pracovnej cesty zamestnanca. c)V prípade účasti na konferenciách, sympóziách, seminároch, školeniach a pod. je zamestnanec povinný priložiť k CP pozvánku. ● Vyúčtované budú všetky služobné cesty na ktoré bude zamestnanec vyslaný vedením školy. ● Výdavky na služobné cesty charakteru kontinuálneho vzdelávania budú zamestnancovi preplatené len v počte 5 služobných ciest za rok a to podľa schváleného plánu kontinuálneho vzdelávania na príslušný rok.
4. Náhrady pri vyslaní zamestnanca na pracovnú cestu 4.1. Náhrada preukázaných cestovných výdavkov a)Náhrada preukázaných cestovných výdavkov patrí v zmysle zákona o cestovných náhradách medzi nárokové náhrady. Cestovnými výdavkami sa na účely tejto smernice rozumejú: – výdavky na cestovné lístky a miestenky, – výdavky na MHD, b)Zamestnanec musí svoj nárok preukázať predložením cestovného lístka, miestenky, a pod. Ak zamestnanec nie je schopný dostatočne preukázať svoje cestovné výdavky, zamestnávateľ mu poskytne náhrady z náhrad príslušných určenému spôsobu dopravy pri pracovnej ceste na základe čestného prehlásenia. c)Ak zamestnanec použije na pracovnú cestu vlastné motorové vozidlo, patria mu náhrady za používanie cestných motorových vozidiel pri pracovných cestách v zmysle § 7 zákona o cestovných náhradách. Pokiaľ so zamestnancom, ktorý používa pri pracovnej ceste súkromné motorové vozidlo, cestujú ďalší zamestnanci, nepatria im náhrady podľa ustanovenia § 7, pretože im v skutočnosti žiadne cestovné výdavky nevznikli. 4.2. Náhrada preukázaných výdavkov na ubytovanie Náhrada preukázaných výdavkov na ubytovanie patrí v zmysle zákona o cestovných náhradách medzi nárokové náhrady v prípade, ak ZŠ nezabezpečí ubytovanie na vlastné náklady. Náhradu výdavkov za ubytovanie možno zamestnancovi poskytnúť len po predložení dokladov, ktoré obsahujú náležitosti účtovného dokladu v zmysle zákona o účtovníctve (názov, dátum, suma, pečiatka, podpis, IČO organizácie poskytujúcej ubytovanie). 4.3. Stravné a)ZŠ poskytuje zamestnancom za každý kalendárny deň pracovnej cesty stravné. Suma stravného je ustanovená v závislosti od času trvania pracovnej cesty v kalendárnom dni, pričom čas trvania pracovnej cesty je rozdelený na časové pásma:
– 5 až 12 hodín, – nad 12 hodín až 18 hodín, – nad 18 hodín. b)Suma stravného pre uvedené časové pásma vychádza z opatrení, ktoré vydáva Ministerstvo práce, sociálnych vecí a rodiny SR .
5. Náhrady za použite cestného motorového vozidla pri pracovnej ceste Ak sa zamestnanec dohodne so zamestnávateľom, že na pracovnej ceste použije súkromné motorové vozidlo, pričom vozidlo musí byť vždy poistené havarijnou poistnou zmluvou a podmienkou pre podpísanie dohody je predloženie kópie technického preukazu tohto vozidla, patrí mu: a)základná náhrada za každý kilometer jazdy a náhrada za spotrebované pohonné látky podľa cien PHL platných v čase použitia motorového vozidla prepočítaných podľa spotreby PHL uvedenej v technickom preukaze cestného motorového vozidla nasledovne: – ak je v technickom preukaze cestného motorového vozidla uvedená spotreba len podľa príslušnej STN, na výpočet sa použije spotreba podľa tejto normy, – ak je v technickom preukaze cestného motorového vozidla uvedená spotreba podľa STN aj predpisu EHK alebo len podľa predpisu EHK, na výpočet sa použije spotreba podľa predpisu EHK vypočítaná aritmetickým priemerom; pri jazde cestného motorového vozidla v meste použije sa spotreba určená na jazdu v meste, – ak je v technickom preukaze cestného motorového vozidla uvedená spotreba podľa smerníc ES, na výpočet sa použije spotreba zodpovedajúca príslušnému cyklu premávky alebo kombinácii jednotlivých cyklov premávky uvedených v príslušnej smernici ES, odvodených od konkrétneho režimu jazdy cestného motorového vozidla. b)zamestnanec je povinný priložiť doklad o čerpaní PHL. c)náhrada cestovných výdavkov vo výške ceny cestovného lístka (napr. TSK) pričom výška náhrady sa zistí u konkrétneho prepravcu a preplatí
sa s prihliadnutím na hospodárnosť najnižšia suma za cestovné sa vyplatí zamestnancovi, ktorý použil súkromné motorové vozidlo, ktoré nespĺňa podmienku havarijného poistenia. Pokiaľ so zamestnancom, ktorý používa súkromné motorové vozidlo, cestujú ďalší zamestnanci, nepatria im náhrady za cestovné.
6. Výkon práce na pracovnej ceste a)Čas, ktorý na pracovnej ceste spadá do pracovného času zamestnanca, strávený bez jeho zavinenia inak ako plnením pracovných úloh, na účely cestovných náhrad sa považuje za výkon práce. b)Ak zamestnanec na pracovnej ceste plní pracovné úlohy v čase, ktorý nespadá do jeho obvyklého pracovného času, ide o prácu nad čas. c)Čas, ktorý na pracovnej ceste nespadá do obvyklého pracovného času zamestnanca a ktorý je strávený inak ako plnením pracovných úloh (samotná doprava do, resp. z miesta výkonu práce sa nepovažuje za plnenie pracovných úloh), nepovažuje sa za výkon práce. d)Pracovný čas na ZŠ je v súlade s Pracovným poriadkom ZŠ od 7.00 hod. do 15.00 hod.
ZÁVEREČNÉ USTANOVENIA 1. Na vzťahy touto smernicou neupravené sa vzťahujú príslušné ustanovenia zákonov a súvisiacich právnych predpisov v úvode tejto smernice uvedených. 2. Akékoľvek zmeny a doplnky k tejto Organizačnej smernici je možné vykonať len písomnými dodatkami podpísanými štatutárnym orgánom. 3. Smernica č. 1/2012 má celoškolskú pôsobnosť. 4. Táto Smernica č. 1/2012 nadobúda účinnosť od 01. 09. 2012.
lendurcova
smernica o služobných cestách

References: § 57
 § 7
 § 57
 § 10
 § 7
 § 7